《隋山光寺》
清代·华长卿

隋代山光寺，开皇第几年。沿堤千亩竹，隔岸万家烟。

萤苑悲荒草，雷塘剩墓田。老僧今在否，汲井问甘泉。

作者简介：（1805—1881）清直隶天津人，原名长懋，字枚宗。道光十一年举人。咸丰间选开原训导，在任二十六年，以病归。工诗，与任丘边浴礼、宝坻高继珩称畿南三才子。精小学，有《正字原》、《说雅》，又有《古本周易集注》、《唐宋阳秋》、《历代宰相录》、《疑年录小传》等。